Vervatoxa HDPyî Ebru Gunay merkezê HDPyî de kombîyayîşê çapemenîye de rojdem ercna. Gunaye verî qurbanê erzlerzê Wanî yê 2011î yad kerdî.
Qiseykerdişê Gunaye ra beşêk wina yo:
''Cezaya ke dîyay Ayşe Gokkan  polîtîkaya îqtîdarî ya vera cinîyan eşkera kena. Ayşe Gokkan hertim vera ferasetê tekperestî, serwerî û camêrdan têkoşîn kerd.
Merdimê Qesre welatî cumê awe kenê la ê bi xo dans kenê. Ê serwetê xo şawenê welatanê teberî û bi luksî ciwîyenê. Ma vanê budçe ra parêk wa bêro dayene bêkar, cinî û ciwanan la Meclîs qala şerî keno. Îqtîdarê AKP-MHPyî pê tezkereyanê şerî wazeno emrê xo derg bikero la o do nêeşko xo bixelisno.
Ma venga muxalafetî û şarî danê ke tezkereyê şerî do têna îqtîdarî rê fayde bikero. Îqtîdar teng bîyo û hînî tira tena vengê şerî vejîyeno. Ê serê erdê welatan ê bînan de xeyalanê şer û wijîyayîşî kenê Serekê AKPyî Erdogan qala hêrişê vera Rojawanî keno. Erdogan zî baş zaneno ke eke şerêk nêvirazo û krîz xurtêr nêkero do nêeşko îqtîdar de bimano.
Nê prosesî de ke çareserîya meseleya kurdan yena nîqaşkerdene tewirê muxalefetî yê vera waştişê şerî yê îqtîdarî zaf girîng o. Eke ê sey verî paştî bidê îqtîdarî nîqaşê edalet, azadî û demokrasî yê Tirkîya do vinderê. La eke muxalefet û komel vera nê waştişî tewirê xo bimojnê o çax do ser bikewê.''
